Author: PC
Last saved by: sulik
Company: MZV SR

Príloha k materiálu 

P r o t o k o l

medzi Ministerstvom zahraničných vecí Slovenskej republiky a Ministerstvom zahraničných vecí Maďarskej  republiky o vytvorení mechanizmu, slúžiaceho napomáhaniu plnenia Zmluvy o dobrom susedstve a priateľskej spolupráci medzi Slovenskou republikou a Maďarskou republikou, podpísanej 19. marca 1995 v Paríži

	V súlade s odsekom 1 článku 5 Zmluvy o dobrom susedstve a priateľskej spolupráci medzi Slovenskou republikou a Maďarskou republikou, podpísanej 19. marca 1995 v Paríži (v ďalšom: Zmluva), podľa ktorého “zmluvné strany v záujme realizovania cieľov tejto zmluvy vytvoria v každej oblasti spoločného záujmu zodpovedajúci rámec pre spoluprácu”, Ministerstvo zahraničných vecí Slovenskej republiky a Ministerstvo zahraničných vecí Maďarskej republiky (v ďalšom: strany) sa dohodli na nasledovnom mechanizme na napomáhanie plnenia tejto zmluvy:

Článok 1

	1. Komplexnému plneniu Zmluvy budú napomáhať zmiešané komisie, zoznam ktorých obsahuje príloha tohoto Protokolu.

	2. Všetky zmiešané komisie budú mať v rámci vytvoreného mechanizmu rovnaké postavenie.

	3. Zmiešané komisie sa zaoberajú - v súlade s duchom a literou Zmluvy - otázkami spadajúcimi do kompetencie v nich zastúpených rezortov a ústredných úradov.

	4. Obsahom činnosti zmiešaných komisií je pravidelné vyhodnocovanie plnenia úloh vyplývajúcich zo Zmluvy, výmena skúseností a informácií zo spolupráce oboch krajín v oblastiach vymedzených príslušnými článkami Zmluvy, hľadanie rezerv, ako aj odporúčania na zlepšenie tejto spolupráce.

Článok 2

	1. Ministri zahraničných vecí koordinujú komplexné vyhodnocovanie plnenia Zmluvy a prácu zmiešaných komisií tomu napomáhajúcich. 

	2. Zmiešané komisie vypracovávajú informácie o svojich skúsenostiach a odporúčaniach, ktoré za účelom informovania zasielajú členom svojich vlád, zodpovedným za danú oblasť, ako aj ministrom zahraničných vecí svojich vlád.

	3. V súlade s odsekom 3 článku 5 Zmluvy sa ministri zahraničných vecí budú stretávať minimálne raz ročne za účelom vyhodnocovania plnenia Zmluvy a stanovenia ďalších úloh.

Článok 3

	1. Spolupredsedov slovenskej a maďarskej sekcie zmiešaných komisií  so súhlasom svojej vlády menujú ministri, resp. vedúci príslušných štátnych orgánov, zodpovední za príslušnú oblasť spolupráce.
                                                                                                                                
	2. Zmiešané komisie budú vedené minimálne na úrovni štátnych tajomníkov alebo pracovníkov zodpovedajúcich tejto úrovni z príslušných ministerstiev, resp. štátnych orgánov.

Článok 4

	1. Zloženie slovenských a maďarských sekcií zmiešaných komisií určí každá zo strán samostatne s prihliadnutím na to, aby v nich boli na zodpovedajúcej úrovni a v zodpovedajúcom počte zastúpení experti v danej oblasti spolupráce príslušných ministerstiev, resp. štátnych orgánov.

	2. Počet členov jednotlivých zmiešaných komisií stanovia spolupredsedovia.

	3. V národných sekciách zmiešanej komisie pre národnostné menšiny dostane miesto aj predstaviteľ delegovaný maďarskou menšinou v Slovenskej republike a slovenskou menšinou v Maďarskej republike.

Článok 5

	1. Zmiešané komisie sa budú stretávať dva razy za rok alebo podľa potreby, striedavo na území  Slovenskej republiky a Maďarskej republiky.

	2. Na návrh jedného zo spolupredsedov a v prípade ich vzájomnej dohody môžu byť zvolané aj mimoriadne zasadania zmiešaných komisií.
	
3. O termíne a programe zasadaní zmiešaných komisií rozhodnú spolupredsedovia najneskôr jeden mesiac pred zasadaním.

	4. Prípravu zasadaní a rokovaní zmiešaných komisií zabezpečujú tí spolupredsedovia národných sekcií, na území ktorých sa zasadanie uskutočňuje.

	5. Náklady spojené so zasadaním zmiešaných komisií hradí tá strana, na území ktorej sa zasadanie uskutočňuje, s výnimkou nákladov na dopravu, ubytovanie a stravovanie.

Článok 6

	1. Tento protokol vstupuje v účinnosť dňom podpisu.

	2. Protokol možno zmeniť so súhlasom ministrov zahraničných vecí.

	3. Tento protokol zostáva v platnosti do skončenia účinnosti Zmluvy o dobrom susedstve a priateľskej spolupráci medzi Slovenskou republikou a Maďarskou republikou, podpísanej 19. marca 1995 v Paríži, alebo kým ho jedna zo zmluvných strán diplomatickou cestou nevypovie. Platnosť protokolu skončí po šiestich mesiacoch odo dňa doručenia oznámenia o výpovedi.

Dané 24. novembra 1998 vo dvoch vyhotoveniach v jazyku slovenskom a maďarskom, pričom obe znenia majú rovnakú platnosť.

Za                                                               Za
Ministerstvo zahraničných vecí                  Ministerstvo zahraničných vecí
Slovenskej republiky                                  Maďarskej republiky

Príloha Protokolu medzi Ministerstvom zahraničných vecí Slovenskej republiky a Ministerstvom zahraničných vecí Maďarskej republiky o vytvorení mechanizmu, slúžiaceho napomáhaniu plnenia Zmluvy o dobrom susedstve a priateľskej spolupráci medzi Slovenskou republikou a Maďarskou republikou, podpísanej 19. marca 1995 v Paríži

	V zmysle odseku 1 článku 1  Zmiešané komisie budú pôsobiť v nasledujúcich oblastiach:

1.	európska a euroatlantická integrácia, resp. iné zahraničnopolitické 
           otázky

2.	vojenské a iné  bezpečnostnopolitické otázky

3.	otázky hospodárskej spolupráce

4.	otázky ochrany prírody a životného prostredia 

5.	otázky dopravy, spojov a  ich infraštruktúry

6.	otázky poľnohospodárstva,  veterinárnej a fytosanitárnej starostlivosti

7.	otázky kultúry, tlače

8.	otázky vzdelávania, vedy, športu, mládeže

9.	záležitosti menšín 

10.	 otázky zdravotníctva, zdravotného poistenia a sociálnej starostlivosti

11.	otázky spolupráce v oblastiach patriacich do pôsobnosti ministerstiev vnútra